Ego Jacobus de Chaffeiaco, comicellus, notum facio universis litteras inspecturis ac etiam audituris quod ego non deceptus, non coactus, non circonventus, vi, dolo, metu seu precibus inductus, sed spontaneus, feci homagium nobili Johanni, dicto de Chalon, domino Allati, condam filio nobilis viri Johannis, comitis Burgondie et domini Salinensis..., homagium intravi devenique homo suus legitimus im perpetuum et omnium heredum suorum, salva tantummodo fidelitate nobilis viri comitis Burgondie et domini Johannis, militis, de Jou; et ab ipso Johanne, domino d’Allay, accepi in perpetuum in feodum totum pratum meum situm inter villam de Novi Bois et villam de Sancta Columba, continentem quatuordecim falcaturas prati, contingentem prato religiosorum virorum abbatis et conventus Montis Benedicti; et totum pratum meum situm in territorio de Sancta Columba, videlicet en Munt Danvuyum, continentem septem falcaturas prati, contiguum a parte una prato domini Petri, dicti Varescon, militis, et parte altera prato domine Mathilie de Chaffayaco; et quoddam aliud pratum meum situm in dicto territorio de Sancta Columba, en Lepitelle, continentem tres falcaturas prati, contiguum pratis supradictorum, videlicet domini Petri de Varescon et domine Mathilie; et unum quarterium bladi, semi avene et semi frumenti, ad mensuram Pontisalie, quod apposui et assignavi super totam terram meam de Chaffeyaco; promittens, per juramentum meum super sancta Dei evangelia corporaliter prestitum et per stipulationem solempnem, omnia et singula supra dicta in perpetuum firmiter tenere et inviolabiliter observare. In cujus rei testimonium, sigillum religiosi viri Baduini, abbatis Golie, ordinis sancti Augustini, Bisuntine dyocesis, rogavi et feci presentibus litteris apponi. Actum et datum anno Domini Mº CCº septuagesimo septimo, mense junio.